Reserviste daal dramaties | Die Vryburger
Reserviste daal dramaties
Die minister van polisie, Bheki Cele, het in antwoord op 'n parlementêre vraag bekend gemaak dat daar die afgelope ses jaar 'n reuse afname in die aantal polisiereserviste was.
Volgens Cele was die aantal kategorie A-reserviste op 31 Mei 2018 slegs 3 002 teenoor die 17 939 op 31 Mei 2012. Die aantal kategorie D-reserviste was op 31 Mei 2018 slegs 4 087 teenoor die 32 524 op 31 Mei 2012.
Dr. Pieter Groenewald, leier van VF Plus, sê in reaksie daarop dat die kategorie A en D-reserviste is 'n foutiewe verwysing aangesien daar sedert 2014 (SAPD Nasionale Instruksie 3 van 2014) slegs kategorie 1- en 2-reserviste is. Volgens hierdie instruksie is kategorie A reserviste, wat operasionele reserviste was, saamgevoeg met die D-kategorie, wat landelike reserviste was, in kategorie 1.
"Indien die minister en die polisie ernstig was om ondersteuning van die gemeenskap te kry, sou hulle nie van reserviste ontslae geraak het nie, maar sou daar tewens baie meer gebruik gemaak word van reserviste wat juis uit die gemeenskap kom en daarom 'n belangrike bydrae kan lewer om misdaad te bekamp," sê dr. Groenewald.
Reserviste is vrywilligers wat sonder vergoeding hul tyd opoffer om die polisie by te staan om misdaad in Suid-Afrika te bekamp. Begrotingsredes kan daarom nie as 'n rede vir die afname aangevoer word nie.